1,750 ความท้าทายใหม่
*ก่อนอื่นต้องเรียนให้เพื่อนสนิทมิตรสหายรับทราบก่อนว่า ตัวแปรที่ทำให้ดัชนีในเดือน มิ.ย. ปรับตัวขึ้นมากถึง 100 จุด มันมาจากแรงซื้อของนักลงทุนต่างชาติมากกว่าเรื่องไหน ๆ และขอให้ทุกคนเข้าใจไว้ด้วยว่า เงินทุนที่ไหลเข้ามาอย่างต่อเนื่อง จนทำให้ค่าเงินบาทแข็งโป๊ก มันมาจากการเล่นเก็งกำไร 2 ขาของผู้เล่นรายใหญ่ในตลาดโลก จึงไม่ควรเหลิงไปกับสิ่งที่เกิดขึ้นมากนักนะจ๊ะ
30 มิ.ย. 2562

เจาะกระดาน : โมนิก้าและทีมงาน
*ก่อนอื่นต้องเรียนให้เพื่อนสนิทมิตรสหายรับทราบก่อนว่า ตัวแปรที่ทำให้ดัชนีในเดือน มิ.ย. ปรับตัวขึ้นมากถึง 100 จุด มันมาจากแรงซื้อของนักลงทุนต่างชาติมากกว่าเรื่องไหน ๆ และขอให้ทุกคนเข้าใจไว้ด้วยว่า เงินทุนที่ไหลเข้ามาอย่างต่อเนื่อง จนทำให้ค่าเงินบาทแข็งโป๊ก มันมาจากการเล่นเก็งกำไร 2 ขาของผู้เล่นรายใหญ่ในตลาดโลก จึงไม่ควรเหลิงไปกับสิ่งที่เกิดขึ้นมากนักนะจ๊ะ
*ประเด็นตรงนี้เป็นสถานการณ์ที่ทำให้เชื่อว่า เงินทุนดังกล่าวจะไหลเข้ามาอีกเรื่อย ๆ เพราะผู้เล่นหลักมองการลงทุนในประเทศไทยมีความเสี่ยงต่ำเมื่อเทียบกับประเทศเพื่อนบ้าน ดัชนีเลยมีสิทธิ์วิ่งขึ้นไปหายอดเก่าบริเวณ 1,750 จุดอีกครั้ง และการขึ้นไปยังบริเวณดังกล่าวจะเป็นการพิสูจน์ให้เห็นว่า “แรงซื้อ” กับ “แรงขาย” ฝั่งไหนมีมากกว่ากัน ซึ่งจะเป็นตัวยืนยันดัชนีควรไปต่อหรือไม่เจ้าค่ะ
*วันนี้ถึงอยากให้มองการอ่อนตัวลงมายืนปิดที่ 1,730.34 จุด ลบไป 1.30 จุด ด้วยมูลค่าการซื้อขาย 6.13 หมื่นล้านบาท มันเกิดจากบรรดานักเล่นแกนหลักยังช้อนหุ้นเมื่อย่อตัวลงมาตลอดเวลา และในบางจังหวะก็ไล่ซื้อใส่พอร์ตไม่อั้นเช่นกัน ตลาดหุ้นไทยเลยไม่ยี่หระกับการเข้าเขตซื้อมากเกินไป เพราะการอ่อนตัวลงเล็กน้อยของดัชนีในเที่ยวนี้มาจากเหตุผลทางเทคนิคมากกว่าปัจจัยพื้นฐานนะจะบอกให้
*เหมือนกับการไล่ราคาหุ้น GPSC อย่างบ้าระห่ำ 3 วันติด จนหุ้นขึ้นมายืนที่บริเวณ 70.25 บาท บวกไป 2.75 บาท หรือขึ้นไป 4% ด้วยมูลค่าการซื้อขาย 2.34 พันล้านบาท “โมนิก้า” มองเป็นช็อตที่ค่อนข้างโอเวอร์แอ็กติ้งเกินไปหน่อย แต่บรรดากองทุนอาจไม่ได้คิดเช่นนั้น บรรดาแมงลือเลยเม้าท์กันให้แซ่ดว่า หุ้นมีโอกาสทะยานขึ้นแถว 75 บาทอีกรอบ เพราะแรงซื้อยังไม่มีทีท่าจะแผ่วลงเลยนะซี
*เช่นเดียวกับแบงก์ตราใบโพธิ์ SCB พอได้หยุดพักเอาแรงสักนิดหน่อย ราคาหุ้นก็วิ่งขึ้นอย่างชิว ๆ เหมือนไม่มีอะไรเกิดขึ้น “โมนิก้า” ย่อมมองเป็นช็อตที่นักเล่นควร follow buy เพื่อไม่ให้เสียโอกาสทำรอบ แถมช่วงนี้เป็นจังหวะของการเก็งงบไตรมาส 2 (อาจเซอร์ไพรส์ด้วยปันผลพิเศษ) จึงน่าจะมีการบิลต์อารมณ์นักเล่นอีกพักใหญ่ ๆ และกลายเป็นตัวหนุนให้ราคาหุ้นเดินหน้าขึ้นมาสร้างฐานบริเวณ 143 บาท หลังหุ้นขึ้นมายืนปิดที่ 139.50 บาท บวกไป 2.50 บาท หรือขึ้นไป 1.80% ด้วยมูลค่าการซื้อขาย 2.14 พันล้านบาทไงล่ะจ๊ะ
*ส่วนหุ้นสื่อสารที่น่าจับตาดูมากสุดอีกตัวต้องยกให้ TRUE หลังทะยานขึ้นมาปิดที่ 5.85 บาท บวกไป 0.20 บาท หรือขึ้นไป 3.55% ด้วยมูลค่าการซื้อขาย 1.03 พันล้านบาท กลายเป็นช็อตที่ทำให้เชื่อว่า หุ้นน่าจะวิ่งขึ้นไปแถว 6.50 บาทอีกรอบ เพราะเมื่อดูตามเนื้อเรื่องที่เกิดขึ้นก่อนหน้านี้ มันทำให้เชื่อจะเป็นเช่นนั้นจริง ๆ บวกกับแรงซื้อของกองทุนที่ไหลเข้ามาเป็นช่วง ๆ น่าตามไปเคาะขวาสั้น ๆ นะตัวเอง
*คล้ายกับกรณีของหุ้นการเมือง STEC อาจมีอาการผลุบ ๆ โผล่ ๆ ให้เห็นเป็นช่วง ๆ แต่ภาพใหญ่ของหุ้นยังเป็นลักษณะพยายามยกตัวสูงขึ้น กลายเป็นหุ้นอีกหนึ่งตัวที่ “โมนิก้า” อยากให้นักเล่นโหนกระแสให้ดีเป็นพิเศษ หลังหุ้นขึ้นมายืนปิดที่ 27 บาท บวกไป 0.75 บาท หรือขึ้นไป 2.85% ด้วยมูลค่าการซื้อขาย 745 ล้านบาทแบบนี้ บอกตรง ๆ มีลุ้นวิ่งผ่านแนวต้าน 28 บาทอย่างแน่นอนเจ้าค่ะ
*เหมือนกับในรายของพ่อดอกมะลิ JAS บวกต่อเนื่อง 2 วันติด ก่อนจะลงเอยที่ระดับ 7.20 บาท บวกไป 0.15 บาท หรือขึ้นไป 2.10% ด้วยมูลค่าการซื้อขาย 643 ล้านบาท “โมนิก้า” มองเป็นเรื่องของขาลุยพร้อมใจกระโจนใส่ หุ้นถึงมาได้ไกลขนาดนี้ และการไล่ราคาทีละสเต็ปก็คงไม่จบง่าย ๆ อีกเช่นเคย จึงกลายเป็นหนังเรื่องยาวที่ต้องติดตามดูทีละตอนเพื่อความบันเทิงใจนะจ๊ะ
*สำหรับในรายที่ทำท่าจะไปได้สวย แต่เอาเข้าจริงกลับเหลวเป๋วอย่างหุ้นขายแก๊ส SGP กลายเป็นช็อตที่ทำให้พวกออกพรรษาเซ็งเป็ดไปตามกัน หลังหุ้นทำท่าจะวิ่งขึ้นไปหายอดเก่าแถวบริเวณ 11.50 บาทได้ไม่ทันไร กลับถูกดักเทขายแถว ๆ 10.50 บาทเฉยเลย พร้อมกับป้วนเปี้ยนอยู่แถวนั้นอีกพักใหญ่ จนสุดท้ายทิ้งตัวลงมาปิดที่ 10 บาท ลบไป 0.30 บาท หรือลงไป 2.90% ด้วยมูลค่าการซื้อขาย 99 ล้านบาทแบบนี้..บอกได้แค่ว่า เสียเวลาลุ้นนะคะ
*ป.ล.นี่เป็นอีกครั้งที่ทำให้รู้ว่า เวลาจะทำ window dressing ขึ้นมาทีไร มักทำก่อนวันปิดงวดบัญชีทุกที จึงอยากจะแจ้งให้ทราบโดยถ้วนหน้าเจ้าค่ะ